[{"text_idx": "#000001", "text": "Dewch i fyd y beiciau digidol!"}, {"text_idx": "#000002", "text": "Bu Deian ap Rhisiart o raglen Cymunedau Digidol Cymru ac eraill yn cydweithio fel rhan o brosiect i adeiladu beiciau digidol mewn her undydd gyda myfyrwyr chweched dosbarth ar Ynys Mo\u0302n."}, {"text_idx": "#000003", "text": "Yma mae\u2019n so\u0302n am ei brofiad a\u2019i argraffiadau yn cydlynu\u2019r prosiect ar y daith i ddatblygu a chreu\u2019r beiciau."}, {"text_idx": "#000004", "text": "I roi\u2019r cefndir yn llawn, mae\u2019r beic digidol yn gysyniad sy\u2019n wreiddiol o Sgandinafia. Yn syml, daw o feic ymarfer cyffredin iawn sydd wedi\u2019i addasu a\u2019i weirio i liniadur trwy gyswllt USB. Wrth agor Google Streetview o flaen sgrin fawr neu daflunydd, mae posib wedyn pedlo a mynd i le bynnag yn y byd sydd ar Google Streetview. Mae\u2019n fuddiol nid yn unig i ymarfer y corff ond ysgogi\u2019r meddwl trwy \u2018hel atgofion ar hyd llwybrau\u2019r cof\u2019. Fe gynigiodd Cymunedau Digidol Cymru ar y cyd gyda physio-therapydd o Ysbyty Gwynedd y syniad mewn cystadleuaeth sbarduno syniadau ym Mharc Gwyddoniaeth Msparc cyn i COVID daro, ac fe ddaethom i\u2019r brig gan ennill gwobr ariannol i ddatblygu\u2019r syniad ymhellach."}, {"text_idx": "#000005", "text": "Dros ddwy flynedd yn ddiweddarach, fe ddaeth Daron Harris, athro technoleg gwybodaeth o Ysgol David Hughes ar draws y syniad wrth ddarllen y papur bro lleol. Fel yr eglurodd: \u201cDwi\u2019n enedigol o fro Llangernyw ac wedi cael golwg ar Y Gadlas sydd allan yn fisol. Mi oedd yna erthygl yn trafod y prosiect yma ac mi oeddwn i\u2019n meddwl i\u2019n hun \u2013 mae hwn yn swnio\u2019n ddiddorol ac mi gysyllta i efo Deian. Chwe mis wedyn, mae\u2019r beic ei hun yn cael ei adeiladu yn yr ysgol yma!\u201d"}, {"text_idx": "#000006", "text": "Nod y myfyrwyr yn yr her beic undydd oedd addasu 4 o feiciau o fod yn feiciau ymarfer cyffredin i fod yn feiciau digidol trwy ychwanegu cyfrifiadur syml."}, {"text_idx": "#000008", "text": "Fel arfer, mae\u2019r ymweliadau a\u0302 chartrefi gofal yn cyfuno sawl agwedd o dechnoleg \u2013 o realiti rhithiol i ddangos archif ffilm ar wefan y British Film Institute. Mae\u2019r beic digidol yn ffefryn cynyddol ymhlith preswylwyr."}, {"text_idx": "#000009", "text": "Y nod yw cyflwyno technoleg sydd er lles iechyd gan wella ansawdd bywyd y preswylwyr a thrwy hynny ysbrydoli gweithgareddau digidol i staff y cartrefi gofal. Ychydig wythnosau yn o\u0302l, fe ymwelwyd a\u0302 chartref gofal yn Llandudno ac i ddechrau, ychydig a wyddom o broffil y bobl yn y cartref. Ond fe newidiodd hynny yn gymharol fuan. Yr oedd un ddynes yn egluro wrthym, ei bod wedi cael ei geni yn Lerpwl ond wedi symud i Gymru yn dair blwydd oed fel \u2018efaciwi\u2019 i bentref Corris. Ac yn amlwg, yr oedd eisiau dychwelyd i Gorris a phedlo ar hyd ffyrdd bach Corris isaf trwy gymorth Google StreetView. Wrth seiclo, fe lifodd yr hanesion am yr hen fecws ac am nofio yn yr afon Dulas. Gymaint oedd ei brwdfrydedd yn mynd trwy\u2019r atgofion fe ofynnodd i fynd ar y beic eilwaith."}, {"text_idx": "#000010", "text": "Wrth i\u2019r sgwrs barhau rhwng Cymunedau Digidol Cymru ac Ysgol David Hughes dros y misoedd diwethaf, ymunodd Cyngor Mo\u0302n yn y prosiect ac fe gytunodd swyddog gwasanaethau oedolion hy\u0302n, Seiriol Edwards, fod y Cyngor yn ariannu\u2019r offer i adeiladu\u2019r beiciau."}, {"text_idx": "#000011", "text": "Yn ystod yr her undydd, fe gafodd y myfyrwyr yn Ysgol David Hughes gyfle i ymarfer eu sgiliau technoleg ac electronig, eu sgiliau cydweithio, a datrys problemau yr un pryd. Yr oedd y diwrnod yn ras yn erbyn amser ac yn her yng ngwir ystyr y gair."}, {"text_idx": "#000014", "text": "Yr hyn sy\u2019n bwysig dros ben am y prosiect hwn, yw ei fod yn tynnu pobl a sefydliadau at ei gilydd i gydweithio \u2013 Ysgol David Hughes, Cyngor Mo\u0302n, cwmni ailgylchu cyfrifiadurol North Wales Recycle I.T. a roddodd y gliniaduron am ddim. A hefyd parodrwydd myfyrwyr yr ysgol i adeiladu a datrys problemau ac yn y pen draw greu rhywbeth gwirioneddol i wella ansawdd bywyd pobl fregus."}]